2021/0160 (NLE)

Предложение за

РЕШЕНИЕ ЗА ИЗПЪЛНЕНИЕ НА СЪВЕТА

за одобряване на оценката на плана за възстановяване и устойчивост на Люксембург

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз,

като взе предвид Регламент (ЕС) 2021/241 на Европейския парламент и на Съвета от 12 февруари 2021 г. за създаване на Механизъм за възстановяване и устойчивост, и по-специално член 20 от него,

като взе предвид предложението на Европейската комисия,

като има предвид, че:

(1)Пандемията от COVID-19 оказа отрицателно въздействие върху икономиката на Люксембург. През 2019 г. брутният вътрешен продукт (БВП на глава от населението) на Люксембург беше 328 % от средния за ЕС. Според прогнозата на Комисията от пролетта на 2021 г. реалният БВП на Люксембург е намалял със 1,3 % през 2020 г. и се очаква да нарасне с 3,1 % кумулативно през 2020 и 2021 г. По-дългосрочните аспекти с въздействие върху средносрочните икономически резултати включват по-специално сравнително ниски равнища на активност, особено за по-възрастните работници, и недостиг на квалифицирана работна ръка, изострен от повишаващите се цени на недвижимите имоти, което не позволява на предприятията да се възползват пълноценно от възможностите, предлагани от екологичния и цифровия преход, за да диверсифицират икономиката.

(2)На 9 юли 2019 г. и на 20 юли 2020 г. Съветът отправи препоръки към Люксембург в контекста на европейския семестър. По-специално Съветът препоръча страната i) да предприеме всички необходими мерки за ефективно справяне с пандемията, за поддържане на икономиката и за подпомагане на последващото възстановяване, а когато икономическите условия позволяват това — да провежда фискални политики, насочени към постигане на разумни средносрочни фискални позиции и осигуряване на устойчивост на дълга, като същевременно увеличава инвестициите; да подобри устойчивостта на здравната система чрез осигуряване на подходяща наличност на здравни работници и ускоряване на реформите за подобряване на управлението на здравната система и електронното здравеопазване; ii) да смекчи въздействието на кризата върху заетостта, като отдели специално внимание на хората в затруднено положение на пазара на труда; iii) да гарантира ефективното прилагане на мерките в подкрепа на ликвидността на предприятията, по-специално на малките и средните предприятия и самостоятелно заетите лица, да даде приоритет на готовите за изпълнение публични инвестиционни проекти, да поощрява частните инвестиции за насърчаване на икономическото възстановяване, да съсредоточи инвестициите върху екологичния и цифровия преход, по-специално върху устойчивия транспорт и сгради, чистото и ефективно производство и използване на енергия, допринасяйки за постепенната декарбонизация на икономиката, и да насърчава иновациите и цифровизацията, по-специално в стопанския сектор; iv) да осигури ефективен надзор и прилагане на рамката за борба с изпирането на пари по отношение на специалистите, предоставящи услуги по доверително или дружествено управление, и инвестиционни услуги, както и да засили действията за преодоляване на характеристиките на данъчната система, които улесняват агресивното данъчно планиране, по-специално чрез изходящи плащания. След като оцени напредъка в изпълнението на тези специфични за държавата препоръки към момента на представяне на плана за възстановяване и устойчивост, Комисията счита, че препоръката за предприемане, в съответствие с общата клауза за дерогация, на всички необходими мерки за ефективно справяне с пандемията, поддържане на икономиката и подпомагане на последващото възстановяване е изцяло изпълнена. Съществен напредък е постигнат по отношение на препоръката в подкрепа на ликвидността на предприятията и препоръката за ранно и приоритетно осъществяване на готовите за изпълнение публични инвестиционни проекти за насърчаване на икономическото възстановяване.

(3)[В препоръката на Съвета относно икономическата политика на еврозоната на държавите членки от еврозоната бе препоръчано да предприемат действия, включително чрез своите планове за възстановяване и устойчивост, за, наред с другото, да осигурят позиция на своите политики, която подкрепя възстановяването, и допълнително да подобрят конвергенцията, устойчивостта и устойчивия и приобщаващ растеж. В препоръката на Съвета се препоръчва също така да се укрепят националните институционални рамки, да се гарантира макрофинансова стабилност, да се завърши изграждането на Икономическия и паричен съюз и да се засили международната роля на еврото.] [If the Council recommendation is not adopted by the time of the CID adoption, please remove the recital].

(4)На 30 април 2021 г. Люксембург представи на Комисията своя национален план за възстановяване и устойчивост в съответствие с член 18, параграф 1 от Регламент (ЕС) 2021/241. Това бе предшествано от процес на консултации, проведени в съответствие с националната правна уредба, с местни и регионални органи, социални партньори, организации на гражданското общество, младежки организации и други заинтересовани страни. Националната ангажираност с плановете за възстановяване и устойчивост е в основата на тяхното успешно изпълнение и трайно въздействие на национално равнище и надеждност на европейско равнище. В съответствие с член 19 от посочения регламент Комисията направи оценка на целесъобразността, ефективността, ефикасността и съгласуваността на плана за възстановяване и устойчивост в съответствие с насоките за оценка в приложение V към посочения регламент.

(5)Плановете за възстановяване и устойчивост следва да преследват общите цели на Механизма за възстановяване и устойчивост, създаден с Регламент (ЕС) 2021/241, и на Инструмента на ЕС за възстановяване, създаден с Регламент (ЕС) 2020/2094 на Съвета, за да се подпомогне възстановяването след кризата с COVID-19. Те следва да насърчават икономическото, социалното и териториалното сближаване в Съюза, като допринасят за шестте стълба, посочени в член 3 от Регламент (ЕС) 2021/241.

(6)Изпълнението на плановете за възстановяване и устойчивост на държавите членки ще представлява координирано усилие за инвестиции и реформи в целия Съюз. Чрез координираното и едновременно изпълнение на тези реформи и инвестиции и изпълнението на трансгранични проекти тези реформи и инвестиции взаимно ще се подсилват и ще генерират положителни странични ефекти в целия Съюз. Поради това около една трета от въздействието на Механизма върху растежа и създаването на работни места в държавите членки ще дойде от странични ефекти от други държави членки.

Уравновесен отговор, допринасящ за шестте стълба

(7)В съответствие с член 19, параграф 3, буква а) и раздел 2.1 от приложение V към Регламент (ЕС) 2021/241 планът за възстановяване и устойчивост представлява в голяма степен (рейтинг „A“) всеобхватен и адекватно уравновесен отговор на икономическото и социалното положение, като по този начин допринася по подходящ начин и за шестте стълба, посочени в член 3 от Регламент (ЕС) 2021/241, като се вземат предвид специфичните предизвикателства на съответната държава членка и разпределените ѝ финансови средства.